“เทสลา” เรียกคืนรถยนต์ 5 หมื่นคันในสหรัฐ หวั่นไม่หยุดนิ่งทางแยก
เทสลา” เรียกคืนรถยนต์ 5.4 หมื่นคันในสหรัฐ รุ่น Model S และ Model X -Model 3 -Model Y เหตุปัญหาเกี่ยวกับซอฟต์แวร์ หวั่นรถไม่หยุดนิ่งทางแยก
1 ก.พ. 2565

สำนักงานความปลอดภัยด้านการจราจรบนทางหลวงแห่งชาติสหรัฐ (NHTSA) เปิดเผยในวันนี้ 1 ก.พ. 2565 ว่า บริษัทเทสลา อิงค์ ซึ่งเป็นผู้ผลิตรถยนต์ไฟฟ้ารายใหญ่ของสหรัฐ ได้ประกาศเรียกคืนรถยนต์จำนวน 53,822 คัน เนื่องจากมีปัญหาเกี่ยวกับซอฟต์แวร์ที่อาจทำให้รถไม่หยุดนิ่งขณะถึงทางแยก ซึ่งจะเป็นอันตรายต่อการขับขี่บนถนน
ทั้งนี้ เทสลาเรียกคืนรถยนต์รุ่น Model S และ Model X ที่ผลิตในปี 2016-2022, Model 3 ที่ผลิตในปี 2017-2022 และ Model Y ที่ผลิตในปี 2020-2022
ด้าน NHTSA ระบุว่า รถยนต์ของเทสลาที่มีการติดตั้งระบบซอฟต์แวร์ Full Self-Driving (Beta) อาจทำให้รถยนต์ไม่จอดนิ่ง ขณะถึงทางแยกแบบ all-way stop intersection ซึ่งกำหนดให้รถยนต์ทุกคันที่มาถึงทางแยกต้องหยุดรถ ก่อนที่จะเคลื่อนตัวออกไป
อย่างไรก็ดี เทสลาเปิดเผยว่าทางบริษัทยังไม่ได้รับแจ้งการเกิดอุบัติเหตุที่เกี่ยวข้องกับปัญหาซอฟต์แวร์ดังกล่าว